
Parlamentul României

Camera Deputaţilor
COMISIA PENTRU ADMINISTRAŢIE PUBLICĂ, 

AMENAJAREA TERITORIULUI ŞI ECHILIBRU ECOLOGIC

Bucureşti, 22.02.2012 
   Nr. 26/600

Către

BIROUL PERMANENT AL 
CAMEREI DEPUTAŢILOR

Vă înaintăm, alăturat, raportul asupra proiectului de Lege pentru modificarea art.2 lit.b) din Legea nr.421/2002 privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al unităţilor administrativ-teritoriale, trimis comisiei spre dezbatere în fond, în procedură obişnuită, cu adresa nr. PLx.743 din 5 decembrie 2011.

PREŞEDINTE,

BOGDAN CANTARAGIU

Parlamentul României

Camera Deputaţilor
COMISIA PENTRU ADMINISTRAŢIE PUBLICĂ, 

AMENAJAREA TERITORIULUI ŞI ECHILIBRU ECOLOGIC

Bucureşti, 22.02.2012 Nr.26/600

RAPORT

asupra proiectului de Lege pentru modificarea art.2 lit.b) din Legea nr.421/2002 privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al unităţilor administrativ-teritoriale

în conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, spre dezbatere în fond, în procedură obişnuită, cu proiectul de Lege pentru modificarea art.2 lit.b) din Legea nr.421/2002 privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al unităţilor administrativ-teritoriale, trimis cu adresa nr. PL-x.743 din 5 decembrie 2011.

Iniţiatori:   deputaţii   Daniel   Buda   şi   Gabriel   Andronache   -   Grupul parlamentar al PD-L şi Bogdan Ciucă - Grupul parlamentar al PNL. La întocmirea prezentului raport Comisia a avut în vedere:

· avizul favorabil al Consiliului Legislativ (nr.670 /20.06.2011);

· avizul favorabil al Comisiei juridice, de disciplină şi imunităţi (nr.Pl.x -743/2011);

· punctul de vedere negativ al Guvernului (nr.1572 /Ol.07.2011).

Iniţiativa legislativă are ca obiect de reglementare modificarea art.2 lit.b) din Legea nr.421/2002 privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al unităţilor administrativ-teritoriale, cu modificările şi completările ulterioare, în sensul scurtării termenului la care este considerat un vehicul abandonat pe domeniul public sau privat al statului ori al unităţilor administrativ-teritoriale, de la un an, aşa cum este în prezent, la 60 de zile.

Proiectul de lege a fost adoptat de Senat în şedinţa din 28 noiembrie 2011, în condiţiile articolului 75 alineatul (2) teza a IlI-a din Constituţia României, republicată.

Comisia propune Plenului Camerei Deputaţilor respingerea proiectului de lege, întrucât se consideră insuficient termenul de 60 de zile preconizat de iniţiatori pentru a se stabili intenţia unui cetăţean de a se desesiza de un vehicul şi pentru a se produce trecerea acestui bun în proprietatea unităţilor administrativ-teritoriale. Prin consecinţele pe care le produce calificarea unui vehicul ca abandonat, reducerea drastică a termenului, de la un an la 60 de zile, poate atrage vicii constituţionale din perspectiva art.44 alin.(l) din Constituţia României, republicată, în care se spune că „Dreptul de proprietate, precum şi creanţele asupra statului, sunt garantate. Conţinutul şi limitele acestor drepturi sunt stabilite de lege" .

Proiectul de lege face parte din categoria legilor ordinare, conform art.76 alin.(2) din Constituţia României, republicată.

La dezbaterile care au avut loc în şedinţa comisiei din 21 februarie 2012 a participat, în calitate de invitat, în conformitate cu prevederile art.54 şi 55 din Regulamentul Camerei Deputaţilor, republicat, doamna Irina Alexe - şef Departament Relaţia cu Parlamentul în cadrul Ministerului Administraţiei şi Internelor.

La lucrările comisiei au fost prezenţi 15 deputaţi, din totalul de 29 membri ai comisiei.

Raportul de respingere al comisiei a fost adoptat cu majoritate de voturi.

Camera Deputaţilor este Cameră decizională, potrivit prevederilor art. 75, alineatele (1) şi (3) din Constituţia României, republicată şi ale art.92 din Regulamentul Camerei Deputaţilor, republicat.
PREŞEDINTE,

BOGDAN CANTARAGIU

întocmit:

Consilier Iulia Toader

